作者:李白
標題:留別曹南群官之江南
內容:我昔釣白龍，放龍溪水傍。道成本欲去，揮手淩蒼蒼。時來不關人，談笑遊軒皇。獻納少成事，歸休辭建章。十年罷西笑，覽鏡如秋霜。閉劍琉璃匣，煉丹紫翠房。身佩豁落圖，腰垂虎鞶囊。仙人駕彩鳳，志在窮遐荒。戀子四五人，裴回未翱翔。東流送白日，驟歌蘭蕙芳。仙宮兩無從，人間久摧藏。范蠡說句踐，屈平去懷王。飄飄紫霞心，流浪憶江鄉。愁為萬裡別，複此一銜觴。淮水帝王州，金陵繞丹陽。樓臺照海色，衣馬搖川光。及此北望君，相思淚成行。朝雲落夢渚，瑤草空高堂。帝子隔洞庭，青楓滿瀟湘。懷君路綿邈，覽古情淒涼。登嶽眺百川，杳然萬恨長。知戀峨眉去，弄景偶騎羊。